אוסימרטיניב

אוסימרטיניב (באנגלית: Osimertinib) הנמכרת בשם המסחרי טאגריסו (Tagrisso), היא תרופה המשמשת לטיפול בסרטן הריאה מסוג תאים לא-קטנים עם מוטציות מסוימות. התרופה היא מעכב טירוזין קינאז של הקולטן לגורם גדילה אפידרמלי (EGFR) מדור שלישי.

תופעות הלוואי השכיחות ביותר כוללות שלשול, פריחה בעור, כאבי שרירים ושלד, יובש בעור, דלקת בעור סביב הציפורניים, כאבים בפה, עייפות ושיעול.

אוסימרטיניב אושרה לשימוש רפואי בארצות הברית בנובמבר 2015, ובאיחוד האירופי בפברואר 2016.

שימושים רפואיים
אוסימרטיניב משמשת לטיפול בסרטן הריאה מסוג תאים לא-קטנים (NSCLC) מתקדם מקומית או גרורתי, כאשר תאי הגידול חיוביים למוטציית T790M בגן המקודד לקולטן EGFR, או למוטציות מפעילות ב-EGFR. מוטציית T790M יכולה להיות קיימת מלכתחילה (de novo) או נרכשת לאחר טיפול קו ראשון במעכבי טירוזין קינאז אחרים של EGFR, כגון גפיטיניב, ארלוטיניב ואפטיניב.

בפברואר 2024 אישר ה-FDA את אוסימרטיניב, בשילוב עם כימותרפיה מבוססת פלטינה, לטיפול באנשים עם סרטן ריאה מסוג תאים לא־קטנים מתקדם מקומית או גרורתי, שגידוליהם נושאים מחיקות באקסון 19 של EGFR או מוטציות L858R באקסון 21, כפי שנקבע בבדיקה שאושרה על ידי ה-FDA.

במטופלים המקבלים אוסימרטיניב מתפתחת לרוב עמידות לטיפול בתוך כעשרה חודשים. עמידות המתווכת על ידי מוטציית C797S באקסון 20 אחראית לרוב מקרי העמידות, דבר שהוביל לניסיונות שונים לפתח מעכבים שאינם תחרותיים ל-ATP או מעכבים אלוסטריים, במטרה להתגבר על העמידות הנרכשת באמצעות פגיעה באזורים אחרים בדומיין הקינאז של הקולטן.

בספטמבר 2024 אישר ה-FDA את אוסימרטיניב לטיפול במבוגרים עם סרטן ריאה מסוג תאים לא־קטנים מתקדם מקומית, שאינו ניתן לכריתה (שלב III), אשר מחלתם לא התקדמה במהלך או לאחר טיפול כימורדיותרפי מבוסס פלטינה, ושגידוליהם נושאים מחיקות באקסון 19 של EGFR או מוטציות L858R באקסון 21, כפי שנקבע בבדיקה שאושרה על ידי ה-FDA.

 מינון והוראות שימוש
המינון השכיח הוא טבלייה אחת של 80 מ״ג פעם ביום; במקרה של תופעות לוואי ייתכן שהרופא יפחית את המינון ל־40 מ״ג פעם ביום.

יש ליטול את התרופה פעם ביום בשעה קבועה, עם שתיית מים, ללא קשר למזון, ואין לעבור על המינון שנקבע על־ידי הרופא.

יש לבלוע את הטבלייה בשלמותה. אסור לחצות, לכתוש, לרסק או ללעוס אותה. אם יש קושי בבליעה, ניתן להמיס את הטבלייה במים רגילים יש להוסיף לכוס 50 מיליליטר מים (כרבע כוס מים). אסור להשתמש בנוזל אחר ואסור להשתמש במים מוגזים.

את התרופה יש לאחסן באריזתה המקורית, הרחק מהישג ידם של ילדים, במקום יבש ומוצל, בטמפרטורה שאינה עולה על 30 מעלות צלזיוס.

תופעות לוואי
תופעות לוואי שכיחות מאוד (מופיעות ביותר מ־10% מהמשתתפים בניסויים קליניים) כוללות שלשול, סטומטיטיס (דלקת ברירית הפה), פריחות בעור, עור יבש או מגרד, זיהומים באזורי המגע בין העור לציפורני הידיים או הרגליים, ירידה במספר הטסיות, ירידה במספר הלויקוציטים וירידה במספר הנויטרופילים.

תופעות לוואי שכיחות (מופיעות ב־1%–10% מהמשתתפים בניסויים קליניים) כוללות מחלת ריאות אינטרסטיציאלית.

התרופה עלולה לגרום לפגיעה בעובר.

אינטראקציות
אוסימרטיניב עוברת מטבוליזם באמצעות האנזימים CYP3A4 ו־CYP3A5. לכן, חומרים המעכבים באופן חזק אחד מהאנזימים הללו — כגון אנטיביוטיקות ממשפחת המקרולידים, תרופות אנטי־פטרייתיות ותרופות אנטי־ויראליות — עלולים להעלות את החשיפה לאוסימרטיניב בגוף. לעומת זאת, חומרים המשרים את פעילות האנזימים הללו, כגון ריפמפיצין, עלולים להפחית את יעילות הטיפול באוסימרטיניב.

פרמקולוגיה
אוסימרטיניב נקשרת באופן בלתי הפיך ובאופן מועדף לחלבוני הקולטן לגורם גדילה אפידרמלי (EGFR) שעברו מוטציה, ובפרט לקולטנים עם מוטציות שכיחות בסרטן ריאה, כגון מוטציית L858R או מחיקה באקסון 19.

התרופה מציגה פרמקוקינטיקה ליניארית. הזמן החציוני להגעה לריכוז מרבי בדם (Cmax) הוא כ־6 שעות (טווח של 3–24 שעות). זמן מחצית החיים הממוצע המוערך הוא כ־48 שעות, ופינוי פומי (CL/F) עומד על 14.3 ליטר לשעה. כ־68% מהתרופה מופרשים בצואה וכ־14% מופרשים בשתן.

 קישורים חיצוניים 



קטגוריה:תרופות
קטגוריה:תרופות לטיפול בגידולים
קטגוריה:תרופות שמדכאות את מערכת החיסון